[{"text_idx": "#000003", "text": "Oherwydd yr heriau parhaus yn sgil COVID-19, bydd Artes Mundi 9 yn agor yn rhithwir ar 15 Mawrth i ddechrau a bydd yn parhau ar gael i\u2019w gweld tan ddydd Sul 5 Medi. Mae ymweliadau wyneb yn wyneb wedi bod yn bosibl ers 19 Mai, o\u2019r blaen roedd y cynulleidfaoedd hyn yn gallu mwynhau\u2019r arddangosfa trwy deithiau cerdded fideo dan arweiniad cyflwyniad pob artist a dogfennau ffotograffig o hyd yn yr orielau."}, {"text_idx": "#000006", "text": "Fel rhan o arlwy ddigidol newydd Artes Mundi, bydd rhaglen gyhoeddus gref yn cael ei lansio ar-lein ochr yn ochr a\u0302\u2019r arddangosfa, wedi\u2019i strwythuro fel cyfres o sgyrsiau, podlediadau, gweithgareddau a digwyddiadau byw sy\u2019n cael eu ffrydio ac i\u2019w lawrlwytho. Gan ddechrau gyda thrafodaethau panel, byddant yn rhoi golwg ddyfnach ar ymarfer, syniadau, ystyriaethau a meddylfryd pob un o\u2019r artistiaid ar y rhestr fer a\u2019u gwaith."}, {"text_idx": "#000007", "text": "Gellir dod o hyd i ragor o wybodaeth am bob artist, cynnwys eu harddangosfa a delweddau o weithiau sy\u2019n cael eu harddangos trwy glicio ar y delweddau portread artist isod."}, {"text_idx": "#000008", "text": "Cliciwch ar bortreadau artistiaid i archwilio eu gwaith ymhellach"}, {"text_idx": "#000012", "text": "Bydd arddangosfa Artes Mundi 9 yn arddangos gwaith gan chwe artist cyfoes rhyngwladol blaenllaw mewn tri lleoliad: Amgueddfa Genedlaethol Caerdydd, Chapter a g39. Dewiswyd y rhestr fer gan feirniaid arbenigol o blith mwy na 700 o enwebiadau o 90 o wledydd ac mae enillwyr diweddar yn cynnwys: Theaster Gates (2015), John Akomfrah (2017) ac Apichatpong Weerasethakul (2019)."}, {"text_idx": "#000013", "text": "Er i\u2019r rhestr fer gael ei chadarnhau gyntaf ym mis Medi 2019 \u2013 ar adeg pryd na allai fawr neb ddarogan beth roedd y byd yn rhuthro tuag ato \u2013 nid yw\u2019n gyd-ddigwyddiad bod yr artistiaid i gyd yn ystyried, ymdrin a\u0302 ac yn cwestiynu rhai o\u2019r materion mwyaf tyngedfennol yr ydym yn eu hwynebu ar hyn o bryd. Mae cyflwyniadau o waith newydd a diweddar yn canolbwyntio ar effaith difaol hanesion trefedigaethu, newid amgylcheddol, trawma ac iacha\u0301u rhwng cenedlaethau, adladd a chynhysgaeth gwrthdaro a phryderon parhaus yngly\u0302n a\u0302 chynrychiolaeth a braint."}, {"text_idx": "#000014", "text": "Mae\u2019r artist Firelei Ba\u0301ez a aned yn y Weriniaeth Ddominicaidd ac sy\u2019n byw yn Efrog Newydd yn edrych ar naratifau alltudiaeth, yn dathlu goddrychedd du benywaidd ac yn dychmygu posibiliadau newydd i\u2019r dyfodol drwy baentiadau deinamig, hynod a manwl. Drwy osodwaith ymdrwythol newydd, mae\u2019r artist o Dde Affrica Dineo Seshee Bopape yn ymgysylltu\u2019n faterol ac yn gysyniadol a\u0302 lle, hanes a chanlyniadau\u2019r fasnach gaethwasiaeth ar draws yr Iwerydd drwy wrthrychau, defod a cha\u0302n gan gyflwyno celfyddyd fel rhywbeth sy\u2019n ymgorffori\u2019r potensial ar gyfer cydnabod a chyfamodi."}, {"text_idx": "#000015", "text": "Mae triptych fideo teimladwy\u2019r artist o Japan Meiro Koizumi Angels of Testimony yn mynd i\u2019r afael a\u0302 chynhysgaeth yr Ail Ryfel rhwng Tsieina a Japan (1937-1945), gan ddatgymalu tabw\u0302s diwylliannol a chychwyn y broses iacha\u0301u drwy gydnabod hanesion cywilyddus. Mae pum ffilm a fideo\u2019r artist o Puerto Rico, Beatriz Santiago Mun\u0303oz yn cydblethu\u2019n farddonol i greu gosodwaith haenog o naratifau aflinol sy\u2019n ystyried hanesion ac effaith presenoldeb parhaus gwahanol drefedigaethwyr ar Puerto Rico, ei thirwedd, ei phobl a\u2019i diwylliant."}, {"text_idx": "#000016", "text": "Mae Prabhakar Pachpute\u2014 y bu ei deulu\u2019n gweithio ym mhyllau glo canol India am dair cenhedlaeth \u2013 yn tynnu ar dreftadaeth ddiwylliannol a rennir a\u0302\u2019r gymuned lofaol yng Nghymru i greu gosodwaith sy\u2019n cynnwys paentiadau, baneri a gwrthrychau sy\u2019n harneisio eiconograffeg protest a gweithredu torfol. Mae gwaith gan yr artist Americanaidd Carrie Mae Weems, sy\u2019n enwog am ei hymgysylltu pwerus a\u0302 chynrychiolaeth ddu a benywaidd, yn cwmpasu hunaniaeth ddiwylliannol, hiliaeth, dosbarth, systemau gwleidyddol a chanlyniadau grym. Mae gosodwaith ffotograffig newydd yn ystyried y diweddar actifydd hawliau sifil John Robert Lewis yng nghyd-destun y presennol, gyda detholiad o ddarnau mawr o\u2019i hymgyrch celfyddyd gyhoeddus diweddar yn ymchwilio i effaith anghymesur y pandemig ar gymunedau lliw wrth gynnig negeseuon o obaith."}, {"text_idx": "#000017", "text": "Yn o\u0302l Nigel Prince, Cyfarwyddwr Artes Mundi: Llwyfan yw Artes Mundi ar gyfer gwahanol bersbectifau a lleisiau sy\u2019n ceisio ysgogi deialog ystyrlon. Hyfrydwch pur i ni yw cyhoeddi dyddiadau diwygiedig Artes Mundi 9 ac rydyn ni\u2019n ymrwymedig i gyflwyno rhaglen sy\u2019n ddiogel i\u2019r holl artistiaid, cynulleidfaoedd, partneriaid a chefnogwyr. Wrth i ni fyw drwy ac ymgysylltu a\u0302 newidiadau byd eang pellgyrhaeddol, yn fwy nag erioed, mae gwaith pob un o\u2019r chwe artist yn ymdrin ac yn taro deuddeg a\u0302\u2019r syniadau a materion y mae\u2019n rhaid i ni fynd i\u2019r afael a\u0302 nhw fel unigolion ac yn dorfol yn ein cymdeithasau sy\u2019n ymwneud a\u0302 thegwch, cynrychiolaeth, trawma a braint."}, {"text_idx": "#000019", "text": "Yn o\u0302l y rheithgor: Gan gwmpasu paentio ac arlunio, gwneud gwrthrychau, ffilm a fideo, mae gwaith yr artistiaid yn eistedd o fewn cyddestun yr amgueddfa a thu hwnt; mae rhai\u2019n trawsnewid gofodau cyhoeddus ac eraill yn bodoli fel iteriadau byrhoedlog. Gan weithio yn erbyn y syniad o ganolbwynt, maent yn adlewyrchu gwahanol naratifau byd-eang mewn ffyrdd cyffrous yn ogystal a\u0302 meddylgar. Mae gweithiau\u2019r artistiaid hyn yn ymdrin mewn ffordd bwerus a\u0302\u2019r grymoedd newidiol sy\u2019n siapio ein byd, gan gwmpasu thema\u0302u o hunaniaeth ac adrodd, strwythurau cymdeithasol a\u2019r cof torfol, a diwydiant a\u2019r argyfwng ecolegol."}, {"text_idx": "#000020", "text": "Caiff y rhaglen sgyrsiau ei chynnal ar Zoom a\u2019i chyflwyno mewn partneriaeth a\u0302 Phrifysgol Metropolitan Caerdydd. Bydd sgyrsiau Wrth y bwrdd AM DDIM i bawb gyda\u2019r gyntaf yn cael ei lansio ddydd Iau 11 Mawrth am 8pm GMT. Bydd pob un o\u2019r artistiaid ar y rhestr fer yn sgwrsio ag arbenigwyr o bob cwr o\u2019r byd. Mae\u2019r digwyddiadau byw hyn bellach ar gael i wrando arnynt fel podlediadau, cliciwch yma."}, {"text_idx": "#000027", "text": "Bydd pobl ddall a phobl a\u0302 nam ar eu golwg yn gallu profi\u2019r arddangosfa drwy ddigwyddiadau ar-lein awr o hyd. Bydd y Disgrifydd Sain Anne Hornsby yn cyfleu pedwar gwaith celf yn ofalus ym mhob sesiwn, gyda Chynhyrchydd Ymgysylltu Artes Mundi yn bresennol i ddarparu cyd-destun ychwanegol ac i hwyluso\u2019r sesiwn holi ac ateb gyda\u2019r gynulleidfa."}, {"text_idx": "#000034", "text": "Mewn partneriaeth a\u0302 g39, bydd Artes Mundi yn llwyfannu cyfres o ddangosiadau ffilm o weithiau ychwanegol gan artistiaid ar y rhestr fer gyda dyddiadau i\u2019w cadarnhau ar gyfer mis Gorffennaf."}, {"text_idx": "#000035", "text": "Bydd gweithgareddau i deuluoedd sy\u2019n cael eu ffrydio\u2019n fyw yn cael eu cynnal yn rheolaidd drwy gydol yr arddangosfa, a gynllunnir gan Gynhyrchwyr Ymgysylltu Artes Mundi. Bydd y gweithgareddau\u2019n cynnwys collage, adrodd straeon, perfformio, tynnu lluniau a llawer mwy. Bydd gwaith ysgrifennu newydd yn cael ei gyflwyno hefyd gan yr awduron preswyl i blant, Hanan Issa ac Yousuf Lleu Shah a fydd yn creu gwaith newydd mewn ymateb i Artes Mundi 9."}, {"text_idx": "#000036", "text": "Ochr yn ochr a\u0302\u2019r arddangosfa bob dwy flynedd, mae gan Artes Mundi bartneriaethau cyd-greadigol hirsefydlog a pharhaus, yn enwedig gyda\u2019r Aurora Trinity Collective i ddatblygu a rhannu gwybodaeth a sgiliau creadigol mewn man diogel a chroesawgar. Mae\u2019r gydweithfa\u2019n cynnwys ffoaduriaid benywaidd, y rhai sy\u2019n ceisio lloches a menywod yn y gymuned ehangach, gyda phwyslais ar les pob un o\u2019r aelodau."}, {"text_idx": "#000039", "text": "Mae cyfres o weithdai corfforol/digidol hybrid, perfformiadau a chomisiynau yn cael eu datblygu ar hyn o bryd gan rai fel Aurora Trinity Collective, Dr Ade\u0301o\u0323la\u0301 Dewis, Abu-Bakr Madden Al-Shabazz, Yvonne Connikie a Jo Fong a byddant yn cael eu cynnal gydol cyfnod yr arddangosfa. Disgwyliwch sesiynau creadigol ar decstilau a lles, cyflwyniadau o waith newydd a sesiynau cerdded, ymhlith mwy. Mae cyfres ddigwyddiadau Yvonne Connikie \u2018Deep Dive Archive\u2019 bellach wedi lansio gwenyn, mwy o wybodaeth yma."}, {"text_idx": "#000048", "text": "\u201cMae Artes Mundi yn dathlu\u2019r gorau o ran celfyddyd gyfoes ryngwladol\u201d Gwasanaeth y Byd y BBC"}, {"text_idx": "#000050", "text": "\u201cMae Artes Mundi yn rheoli sioe gymhleth a gwerth chweil\u201d Frieze"}, {"text_idx": "#000051", "text": "\u201cy wobr celf gyfoes y rhoddir y gwerth fwyaf arni yn y Deyrnas Unedig\u201d Art Asia Pacific"}, {"text_idx": "#000052", "text": "Sefydliad celfyddydol rhyngwladol yw Artes Mundi a\u0302\u2019i gartref yng Nghaerdydd. Wedi\u2019i sefydlu yn 2002, mae Artes Mundi yn ymrwymedig i gefnogi artistiaid gweledol cyfoes rhyngwladol y mae eu gwaith yn ymdrin a\u0302 realiti gymdeithasol a phrofiad y mae pobl wedi byw drwyddo. Cynhelir Arddangosfa a Gwobr Artes Mundi yn eilflwydd gan redeg rhaglen barhaus o brosiectau ymestyn allan a dysgu ochr yn ochr a\u0302\u2019r arddangosfa a gwobrwyo cyhoeddus. Yr enillwyr blaenoro yw: Apichatpong Weerasethakul (2019) John Akomfrah (2017), Theaster Gates (2015), Teresa Margolles (2013), Yael Bartana (2010), N S Harsha (2008), Eija-Liisa Ahtila (2006), ac Xu Bing (2004)."}, {"text_idx": "#000057", "text": "Wedi\u2019i sefydlu ym 1971, canolfan i\u2019r celfyddydau a diwylliant cyfoes yw Chapter sy\u2019n cyflwyno sawl ffurf ar gelfyddyd gan groesawu dros 800,000 o ymwelwyr drwy ei drysau bob blwyddyn. Mae\u2019n lleoliad sy\u2019n ysgogi ac yn cefnogi gwaith artistig creadigol i ysbrydoli pawb i ymgysylltu\u2019n ddwfn a\u0302\u2019r celfyddydau. Mae Chapter yn comisiynu ac yn cynhyrchu arddangosfeydd o\u2019r hyn sydd orau mewn celfyddyd gyfoes ynghyd a\u0302 mynd a\u0302 nhw ar daith; mae ei gofodau theatr yn cynnig llwyfan ar gyfer gweithiau byw arbrofol; mae ei dwy sinema yn cynnig ffilmiau annibynnol ochr yn ochr ag amrywiaeth o wyliau a digwyddiadau unigryw ac mae Hyb Ffilmiau Cymru yn dod a\u0302 mwy o ffilmiau i fwy o bobl mewn mwy o leoedd ar draws Cymru. Drwy ei darpariaeth stiwdio, mae Chapter hefyd yn gartref i fwy na 38 o artistiaid, gwneuthurwyr, cwmni\u0308au cysylltiedig a sefydliadau creadigol."}, {"text_idx": "#000058", "text": "Sefydliad a gofod creadigol cymunedol yng Nghaerdydd a reolir gan artistiaid yw g39 sy\u2019n trefnu ac yn cyflwyno rhaglen gyhoeddus gynhwysfawr o weithgareddau, o arddangosfeydd pwysig, sgyrsiau a symposia ffurfiol i brosiectau arbrofol a digwyddiadau cymdeithasol. Mae g39 hefyd yn cynnal cynllun aelodaeth anffurfiol i egin artistiaid a\u2019r rheini ar ganol eu gyrfaoedd sy\u2019n byw ac yn gweithio yng Nghymru. Drwy WARP (Rhaglen Adnoddau Artistiaid Cymru) maent yn cynnig cefnogaeth a chyngor, hyfforddiant a gwybodaeth i artistiaid gan hwyluso rhwydweithio rhwng artistiaid unigol a grwpiau."}]